Virallinen lehti nro C 115 , 14/04/1997 s. 0094



B4-0202, 0210, 0212, 0215 ja 0216/97 Päätöslauselma Renault-Vilvoorden tehtaan sulkemisesta Belgiassa Euroopan parlamentti, joka - ottaa huomioon työntekijöiden sosiaalisia perusoikeuksia koskevan peruskirjan vuodelta 1989 ja siihen liittyvän toimintaohjelman, - ottaa huomioon komission tiedonannon «Keskipitkän aikavälin sosiaalinen toimintaohjelma - 1995 - 1997" (KOM(95)0134 - C4-0160/95), - ottaa huomioon EY:n perustamissopimuksen 2 ja 118 artiklan sekä Euroopan unionista tehtyyn sopimukseen liitetyn pöytäkirjan ja sopimuksen sosiaalipolitiikasta, joiden tavoitteena on panna täytäntöön sosiaalinen peruskirja ja edistää työmarkkinaosapuolten vuoropuhelua, - ottaa huomioon direktiivin 75/129/ETY ((EYVL L 48, 22.2.1975, s. 29)), sellaisena kuin se on muutettuna direktiivillä 92/56/ETY ((EYVL L 245, 26.8.1992, s. 3)), työntekijöiden joukkovähentämistä koskevan jäsenvaltioiden lainsäädännön lähentämisestä, - ottaa huomioon direktiivin 94/45/EY ((EYVL L 254, 30.9.1994, s. 64)) eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisön laajuisissa yrityksissä tai yritysryhmissä, - ottaa huomioon OECD:n jäsenvaltioiden hallitusten kansainvälisiä investointeja ja monikansallisia yrityksiä koskevan julistuksen sekä menettelytapoja koskevat OECD:n ja YK:n säännöt, - ottaa huomioon 13. marraskuuta 1996 antamansa päätöslauselman Euroopan unionin teollisuuden rakenteellisista ja sijoittautumista koskevista uudistuksista ((EYVL C 362, 2.12.1996, s. 147)), - ottaa huomioon 13. maaliskuuta 1997 antamansa päätöslauselman komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle aiheesta «Euroopan autoteollisuus 1996" ((Kyseisen istunnon pöytäkirja, osa II, kohta 4 a))) (COM(96)0327 - C4-0493/96), A. katsoo, että kansainvälisten yritysten rakennemuutoksia, siirtoja ja sulkemista koskevat eri päätökset eivät vain heikennä työllisyyttä vaan ne myös luovat työntekijöiden keskuuteen ja yhteiskuntaan turvattomuuden ilmapiirin, B. katsoo, että Renault-yhtiö on anonut 77 miljoonaa escudoa julkisia varoja Setùbalin ja Cacian haarayhtiöilleen ja irtisanoi uudelleenjärjestelyjen takia vuonna 1995 yli 500 työntekijää, C. ottaa huomioon nykyiset ongelmat Euroopan autoteollisuudessa, joka kärsii tänään 30 %:n suuruiseksi arvioidusta ylikapasiteetista, ja jonka tuottavuus kasvaa vuodessa 7 %, kun taas autojen kysyntä kasvaa vain yhden prosentin, D. katsoo, että yritysten hallintoneuvostot tekevät ilman neuvotteluja lukuisia samankaltaisia päätöksiä, jotka ovat sosiaalisen peruskirjan, sosiaalipolitiikkaa koskevan pöytäkirjan, työntekijöiden joukkovähentämistä koskevan jäsenvaltioiden lainsäädännön lähentämisestä annetun direktiivin 75/129/ETY, sellaisena kuin se on muutettuna direktiivillä 92/56/ETY, ja annetun eurooppalaisen yritysneuvoston perustamista koskevan direktiivin 94/45/EY sekä OECD:n ja YK:n menettelytapasääntöjen hengen vastaisia, E. on huolissaan erityisesti siitä, että suljetaan sellaisia yrityksiä kuin Vilvoordessa sijaitseva tehdas, jonka 3 100 työntekijää uhkaa joukkoirtisanominen, sekä niistä monista irtisanomisista, joita on odotettavissa alihankkijasektorilla, F. katsoo, että Vilvoorden alueella on jo menneisyydessä suljettu lukuisia yrityksiä; 1. Pitää myönteisinä komission jäsen Flynnin Renault-yhtiötä koskevassa täysistuntokeskustelussa antamaa lausuntoa sekä asiaan liittyvien direktiivien vahvistamista koskevia ehdotuksia; 2. Vakuuttaa kaikille niille Renault´n ja alihankkijayritysten työntekijöille solidaarisuuttaan, joita uhkaa irtisanominen Renault´n johdon päätöksen vuoksi; pitää mahdottomana hyväksyä sitä, että kansainvälinen yritys tekee ilman ennakkoneuvotteluja päätöksen yrityksen lopettamisesta ja joukkoirtisanomisesta; 3. Muistuttaa, että muissa tapauksissa, joissa joukkoirtisanomiset ovat näyttäneet olevan ainoa ratkaisu yrityksen kriisiin, työntekijöiden kanssa käydyt neuvottelut ovat auttaneet kehittämään vaihtoehtoisia suunnitelmia, joiden ansiosta työpaikat on voitu säilyttää; korostaa työntekijöiden kanssa käytävien neuvottelujen tärkeyttä sellaisten 18. syyskuuta 1996 antamassaan päätöslauselmassa työajan lyhentämisestä ja mukauttamisesta ((EYVL C 320, 28.10.1996, s. 97)) - johon komission on vielä vastattava - suositeltujen vaihtoehtojen, kuten työajan lyhentämisen löytämiseksi; korostaa myös, että on tarpeen kehittää irtisanottuja työntekijöitä varten ammattikoulutus- ja opiskelumahdollisuuksia; 4. Pitää myönteisenä sitä, että Renault´n työntekijät muissa Euroopan maissa ovat ilmaisseet solidaarisuutensa belgialaisille kollegoilleen; tukee työntekijöiden ponnisteluja saada yhteisin, Renault´n eri toimipaikoissa ja autoalalla järjestetyin toimin Renault´n johto pyörtämään päätöksensä; 5. Tuomitsee jyrkästi Renault´n johdon toimet, jotka osoittavat ylimielisyyttä ja työmarkkinaosapuolten välisten neuvottelujen, Euroopan sosiaalisen mallin keskeisen tekijän, perussääntöjen halveksuntaa; 6. Katsoo, että Renault´n pääjohdon tekemä päätös sulkea Vilvoorden tehdas on täysin joukkoirtisanomisia ja eurooppalaista yritysneuvostoa koskevien direktiivien vastainen ja rikkoo myös OECD:ssä 1976 hyväksyttyjä menettelytapasääntöjä; 7. Pyytää komissiota toteuttamaan näiden rikkomusten johdosta käytettävissä olevin oikeudellisin keinoin; pyytää komissiota ja puheenjohtajavaltio Alankomaita kaikin keinoin saamaan Renault'n tekemän päätöksen peruutetuksi; 8. Vaatii painokkaasti, että «kilpajuoksu sosiaalijärjestelmien romuttamiseksi» investoinneista kilpailtaessa on lopetettava luomalla sosiaalisen suojan yhtenäinen taso ja poistamalla kaikki tähän alaan liittyvät osallistumattomuutta koskevat määräykset perustamissopimusta tarkistettaessa; vaatii jäsenvaltioita pidättäytymään sellaisten verohelpotusten myöntämisestä ja tukiohjelmista, jotka heikentävät toisten asemaa; 9. Katsoo, että julkisista varoista myönnettävä tuki olisi sidottava yrityksen johdon kanssa tehtäviin pitkäkestoisiin, työllisyyttä ja paikallista kehitystä koskeviin sopimuksiin; pyytää komissiota ja jäsenvaltioita vetämään takaisin avustusohjelmista myönnettävän tuen ja vaatimaan korvausta niiltä yrityksiltä, jotka eivät hoida velvoitteitaan; 10. Pyytää komissiota laatimaan menettelytapasäännöt sellaisten tuettujen yritysten siirtojen välttämiseksi, joiden yhteydessä työpaikkoja siirretään EU:n jäsenvaltiosta toiseen; 11. Katsoo, että suurten yritysten, joiden on tietyistä taloudellisista syistä vähennettävä työvoimaa, on tehtävä se keskipitkän tai pitkän aikavälin yritysstrategian mukaisesti, jotta tehdyt päätökset olisivat oikeutettuja, sekä toteutettava asianmukaisia sosiaalisia toimenpiteitä; 12. Kehottaa komissiota laatimaan kiireellisesti arvion joukkoirtisanomisia ja tehtaiden sulkemisia koskevan direktiivin täytäntöönpanosta ja tekemään ehdotuksia tehokkaista rankaisutoimista, päätöksen peruuttaminen mukaanluettuna, jos tämän direktiivin säännöksiä ei noudateta, 13. Palauttaa mieliin tekemänsä ehdotukset sosiaalisen Euroopan perustamisesta esimerkiksi sisällyttämällä työllisyyttä koskeva luku ja sosiaalipolitiikkaa koskeva pöytäkirja perustamissopimukseen; 14. Kehottaa puhemiestä välittämään tämän päätöslauselman komissiolle, neuvostolle, jäsenvaltioiden hallituksille ja parlamenteille, työmarkkinaosapuolille - erityisesti Renault´lla.